CELEX: 32021D1026
Language: hu
Date: 2021-06-21 00:00:00
Title: A Tanács (KKBP) 2021/1026 határozata (2021. június 21.) a Vegyifegyver-tilalmi Szervezet (OPCW) kiberbiztonságra és -rezilienciára és információvédelemre vonatkozó programjának a tömegpusztító fegyverek elterjedése elleni uniós stratégia végrehajtásának keretében történő támogatásáról

2021.6.24.   
               
               
                  HU
               
               
                  Az Európai Unió Hivatalos Lapja
               
               
                  L 224/24
               
            
         A TANÁCS (KKBP) 2021/1026 HATÁROZATA
         (2021. június 21.)
         a Vegyifegyver-tilalmi Szervezet (OPCW) kiberbiztonságra és -rezilienciára és információvédelemre vonatkozó programjának a tömegpusztító fegyverek elterjedése elleni uniós stratégia végrehajtásának keretében történő támogatásáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát (a továbbiakban: az uniós stratégia), amelynek III. fejezete tartalmazza az ilyen fegyverek elterjedése elleni küzdelemre irányuló intézkedések jegyzékét.
                  
               
                     (2)
                  
                  
                     Az uniós stratégia hangsúlyozza a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény (CWC) és a Vegyifegyver-tilalmi Szervezet (OPCW) meghatározó szerepét egy vegyi fegyverektől mentes világ megteremtésében. Az uniós stratégia célkitűzései kiegészítik az OPCW által, a CWC végrehajtására vonatkozó felelősségével összefüggésben követett célokat.
                  
               
                     (3)
                  
                  
                     A Tanács 2004. november 22-én elfogadta az OPCW tevékenységeinek támogatásáról szóló 2004/797/KKBP együttes fellépést (1). Az említett együttes fellépést – annak hatályvesztését követően – a 2005/913/KKBP tanácsi együttes fellépés (2) követte, amelyet a 2007/185/KKBP együttes tanácsi fellépés (3) követett.
                     A 2007/185/KKBP együttes fellépést a 2009/569/KKBP (4), a 2012/166/KKBP (5), a 2013/726/KKBP (6), a (KKBP) 2015/259 (7), a (KKBP) 2017/2302 (8), a (KKBP) 2017/2303 (9) és a (KKBP) 2019/538 (10) tanácsi határozat követte.
                  
               
                     (4)
                  
                  
                     Az uniós stratégia III. fejezete aktív végrehajtásának összefüggésében folytatni szükséges az Unió által az OPCW részére biztosított ilyen intenzív és célzott segítségnyújtást.
                  
               
                     (5)
                  
                  
                     További uniós támogatásra van szükség az OPCW kiberbiztonságra és -rezilienciára és információvédelemre vonatkozó programja számára, amelynek célja az OPCW arra irányuló kapacitásának fokozása, hogy megfelelő szintű kiberbiztonságot és -rezilienciát tartson fenn a kiberbiztonsággal kapcsolatos, jelenlegi és felmerülő kihívások kezelése terén,
                  
               ELFOGADTA EZT A HATÁROZATOT:
         
            1. cikk
            
               (1)   Az uniós stratégia bizonyos elemeinek azonnali és gyakorlati alkalmazása céljából az Unió támogatja az OPCW egyik, a következő célkitűzésekre irányuló projektjét:
               
                           —
                        
                        
                           az IKT-infrastruktúra fejlesztése az OPCW intézményi üzletmenet-folytonossági keretével összhangban, nyomatékos hangsúlyt helyezve a rezilienciára, és
                        
                     
                           —
                        
                        
                           a kiemelt hozzáférés kezelésének, valamint a fizikai, logikai és kriptográfiai információkezelésnek és -szétválasztásnak a biztosítása az OPCW valamennyi stratégiai és műveleti hálózatának esetében.
                        
                     
            
               (2)   Az (1) bekezdéssel összefüggésben az OPCW projektjének az Unió által támogatott, az uniós stratégia III. fejezetében meghatározott intézkedéseknek megfelelő tevékenységei a következők:
               
                           —
                        
                        
                           támogató környezet működőképessé tétele a több helyszínen folytatott OPCW-műveletek keretében a kiberbiztonságra és -rezilienciára irányuló, folyamatban lévő erőfeszítések számára,
                        
                     
                           —
                        
                        
                           az OPCW IKT-rendszerekkel való helyben telepített és felhőalapú rendszerintegrációra és -konfigurálásra irányuló testreszabott megoldások, valamint a kiemelt hozzáférés kezelésére irányuló megoldások megtervezése, és
                        
                     
                           —
                        
                        
                           a kiemelt hozzáférés kezelésére irányuló megoldások bevezetése és tesztelése.
                        
                     
            
               (3)   Az OPCW-nek az Unió által támogatott, a (2) bekezdésben említett tevékenységeinek részletes leírását a Melléklet határozza meg.
            
         
         
            2. cikk
            
               (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felel.
            
            
               (2)   Az 1. cikkben említett projekt technikai végrehajtását az OPCW Technikai Titkársága (a továbbiakban: a Technikai Titkárság) végzi. Az említett feladatot a főképviselő felügyelete alatt és ellenőrzése mellett látja el. A főképviselő e célból megköti a szükséges megállapodásokat a Technikai Titkársággal.
            
         
         
            3. cikk
            
               (1)   Az 1. cikkben említett projekt végrehajtására szolgáló pénzügyi referenciaösszeg 2 151 823 EUR.
            
            
               (2)   Az (1) bekezdésben meghatározott összeggel finanszírozott kiadásokat az Unió általános költségvetésére alkalmazandó eljárásoknak és szabályoknak megfelelően kell kezelni.
            
            
               (3)   A (2) bekezdésben említett kiadások megfelelő kezelését a Bizottság felügyeli. E célból megköti a szükséges megállapodást a Technikai Titkársággal. E megállapodásnak rendelkeznie kell arról, hogy a Technikai Titkárságnak biztosítania kell az uniós hozzájárulás láthatóságát, arányosan annak mértékével, valamint meg kell határoznia a szinergiák kialakításának elősegítésére és a tevékenységek közötti átfedések elkerülésére irányuló intézkedéseket.
            
            
               (4)   A Bizottság törekszik arra, hogy a (3) bekezdésben említett megállapodást e határozat hatálybalépését követően mielőbb megkösse. Tájékoztatja a Tanácsot az ezen eljárás során felmerülő bármely nehézségről és a megállapodás megkötésének dátumáról.
            
         
         
            4. cikk
            A főképviselő a Technikai Titkárság által készített rendszeres jelentések alapján beszámol a Tanácsnak e határozat végrehajtásáról. A főképviselő jelentései képezik a Tanács által végzett értékelés alapját. A Bizottság tájékoztatást nyújt az 1. cikkben említett projekt pénzügyi vonatkozásairól.
         
         
            5. cikk
            
               (1)   Ez a határozat az elfogadásának napján lép hatályba.
            
            
               (2)   Ez a határozat a 3. cikk (3) bekezdésben említett megállapodás megkötésének napját követő 24 hónap elteltével hatályát veszti. Ez a határozat azonban a hatálybalépését követő hat hónap elteltével veszti hatályát, ha ezen időpontig nem kötötték meg az említett megállapodást.
            
         
         
            Kelt Luxembourgban, 2021. június 21-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 2004/797/PESC együttes fellépése (2004. november 22.) az OPWC-nek a tömegpusztító fegyverek elterjedése elleni EU-stratégia végrehajtásának keretében folytatott tevékenységeinek támogatásáról (HL L 349., 2004.11.25., 63. o.).
         
            (2)  A Tanács 2005/913/KKBP együttes fellépése (2005. december 12.) az OPCW-nek a tömegpusztító fegyverek elterjedése elleni EU-stratégia végrehajtásának keretében folytatott tevékenységeinek támogatásáról (HL L 331., 2005.12.17., 34. o.).
         
            (3)  A Tanács 2007/185/KKBP együttes fellépése (2007. március 19.) az OPCW-nek a tömegpusztító fegyverek elterjedése elleni EU-stratégia végrehajtásának keretében folytatott tevékenységeinek támogatásáról (HL L 85., 2007.3.27., 10. o.).
         
            (4)  A Tanács 2009/569/KKBP határozata (2009. július 27.) a Vegyi Fegyverek Betiltása Szervezete [helyesen: Vegyifegyver-tilalmi Szervezet] (OPCW) tevékenységeinek a tömegpusztító fegyverek elterjedése elleni EU-stratégia végrehajtásának keretében történő támogatásáról (HL L 197., 2009.7.29., 96. o.).
         
            (5)  A Tanács 2012/166/KKBP határozata (2012. március 23.) a Vegyi Fegyverek Betiltása Szervezete [helyesen: Vegyifegyver-tilalmi Szervezet] (OPCW) tevékenységeinek a tömegpusztító fegyverek elterjedése elleni uniós stratégia végrehajtásának keretében történő támogatásáról (HL L 87., 2012.3.24., 49. o.).
         
            (6)  A Tanács 2013/726/KKBP határozata (2013. december 9.) a 2118 (2013) sz. ENSZ BT-határozatnak és az OPCW Végrehajtó Tanácsa EC-M-33/Dec 1 határozatának a tömegpusztító fegyverek elterjedése elleni uniós stratégia végrehajtása keretében történő támogatásáról (HL L 329., 2013.12.10., 41. o.).
         
            (7)  A Tanács (KKBP) 2015/259 határozata (2015. február 17.) a Vegyifegyver-tilalmi Szervezet (OPCW) tevékenységeinek a tömegpusztító fegyverek elterjedése elleni uniós stratégia végrehajtásának keretében történő támogatásáról (HL L 43., 2015.2.18., 14. o.).
         
            (8)  A Tanács (KKBP) 2017/2302 határozata (2017. december 12.) a korábbi líbiai vegyifegyver-raktározó létesítményben elvégzendő tisztítási-ártalmatlanítási műveletek segítése céljából a Vegyifegyver-tilalmi Szervezet (OPCW) által folytatott tevékenységeknek a tömegpusztító fegyverek elterjedése elleni uniós stratégia végrehajtásának keretében történő támogatásáról (HL L 329., 2017.12.13., 49. o.).
         
            (9)  A Tanács (KKBP) 2017/2303 határozata (2017. december 12.) az Egyesült Nemzetek Biztonsági Tanácsa 2118 (2013) sz. határozatának és az OPCW Végrehajtó Tanácsa szíriai vegyi fegyverek megsemmisítéséről szóló EC-M-33/Dec 1 határozata folytatódó végrehajtásának a tömegpusztító fegyverek elterjedése elleni uniós stratégia végrehajtása keretében történő támogatásáról (HL L 329., 2017.12.13., 55. o.).
         
            (10)  A Tanács (KKBP) 2019/538 határozata (2019. április 1.) a Vegyifegyver-tilalmi Szervezet (OPCW) tevékenységeinek a tömegpusztító fegyverek elterjedése elleni uniós stratégia végrehajtásának keretében történő támogatásáról (HL L 93., 2019.4.2., 3. o.).
      
      
         
            MELLÉKLET
            PROJEKTDOKUMENTUM
            1.   Háttér
            Az OPCW-nek olyan infrastruktúrát kell fenntartania, amely lehetővé teszi az információs szuverenitást a kiemelt hozzáférés osztályozásával, a megfelelő kezelési gyakorlatokkal és a fennálló fenyegetésekkel arányos módon, ugyanakkor továbbra is képes az újonnan felmerülő kockázatokkal szembeni védelemre. Az OPCW továbbra is rendszeresen súlyos és felmerülő kockázatokkal szembesül a kiberbiztonság és a kiberreziliencia terén. Az OPCW magasan képzett és jelentős erőforrásokkal rendelkező, rendkívül motivált szereplők célpontja. Az OPCW információs és infrastrukturális eszközeinek titkossága és integritása továbbra is ki van téve e szereplők gyakori támadásainak. Ahhoz, hogy reagálni lehessen azokra az aggályokra, amelyeket a közelmúltbeli kibertámadások, jelenlegi politikai megfontolások és a Covid19-válság okoztak, valamint figyelembe véve azon egyedülálló követelményeket, amelyek az OPCW által a vegyifegyver-tilalmi egyezmény (CWC) megbízatásának teljesítése érdekében végzett munka jellegéből fakadnak, egyértelmű, hogy a technikai képességek terén jelentős beruházásokra van szükség.
            Az OPCW-nek a kiberbiztonságra, az üzletmenet-folytonosságra és a fizikai infrastruktúra biztonságára irányuló különleges alapja keretében az OPCW kialakította a kiberbiztonságra és -rezilienciára és az információvédelemre vonatkozó programját (OPCW-program), amely 47 tevékenységet foglal magában a közelmúltban tapasztalt kiberbiztonsági kihívások kezelésére. Az OPCW-program összhangban áll azokkal a bevált gyakorlatokkal, amelyeket olyan szervezetek mozdítanak elő, mint például az Európai Uniós Kiberbiztonsági Ügynökség (ENISA), illetve a telekommunikáció és a védelem területén a hálózati és információs rendszerek biztonságáról szóló európai irányelvhez kapcsolódó koncepciókat alkalmaz. Összességében az OPCW-program a következő tematikus területekre terjed ki: minősített és nem minősített hálózatok; stratégia és irányítás; felderítés és reagálás; működés és karbantartás; és telekommunikáció. Az OPCW-programot alapvetően úgy alakították ki, hogy az OPCW képes legyen csökkenteni a megfelelő forrásokkal rendelkező és/vagy államilag szponzorált elkövetők számára a céljaik eléréséhez nyitva álló lehetőségeket, valamint mérsékelni mind emberi, mind technikai szempontból a külső és a belső fenyegetésből eredő kockázatokat. Az uniós támogatás egy három tevékenységből álló projekt formájában valósul meg, amely az OPCW-program 47 tevékenysége közül kettőnek felel meg.
            2.   A projekt célja
            A projekt általános célja annak biztosítása, hogy az OPCW Titkársága kapacitással rendelkezzen a megfelelő szintű kiberbiztonság és -reziliencia fenntartására az ismétlődő és felmerülő, a kiberbiztonsági védelemmel kapcsolatos kihívások kezelése terén az OPCW központjában és a kapcsolódó létesítményekben, lehetővé téve az OPCW megbízatásának teljesítését és a CWC eredményes végrehajtását.
            3.   Célkitűzések
            
                        —
                     
                     
                        Az IKT-infrastruktúra fejlesztése az OPCW intézményi üzletmenet-folytonossági keretével összhangban, nyomatékos hangsúlyt helyezve a rezilienciára;
                     
                  
                        —
                     
                     
                        A kiemelt hozzáférés kezelésének, valamint a fizikai, logikai és kriptográfiai információkezelésnek és -szétválasztásnak a biztosítása valamennyi stratégiai és műveleti hálózat esetében.
                     
                  4.   Eredmények
            A várt eredmények, amelyekhez a projekt hozzájárul a következők:
            
                        —
                     
                     
                        Az IKT-berendezések és -szolgáltatások által garantált stabil rendszermegbízhatóság (hibrid/földrajzi redundancia), valamint az IKT-rendszerek és -szolgáltatások fokozott rendelkezésre állásának elősegítése az üzletmenet-folytonosság támogatása érdekében;
                     
                  
                        —
                     
                     
                        Bármely tényező vagy személy arra irányuló képességeinek minimálisra csökkentése, hogy negatív hatást gyakoroljon az információk vagy rendszerek titkosságára és integritására az OPCW-n belül.
                     
                  5.   Tevékenységek
            5.1.   1. tevékenység – Támogató környezet működőképessé tétele a több helyszínen folytatott OPCW-műveletek keretében a kiberbiztonságra és -rezilienciára irányuló, folyamatban lévő erőfeszítésekhez
            E tevékenység célja, hogy támogató környezetet biztosítson az OPCW kiberbiztonsággal és -rezilienciával kapcsolatos üzletmenet-folytonossági tervezésének zökkenőmentes megvalósításához. Ezt infrastruktúra-fejlesztések – az architektúra átalakítása és/vagy archiválás – révén kell elérni az OPCW üzletmenet-folytonosságának garantálása érdekében a több helyszínen folytatott műveletek esetében. További cél, hogy még inkább megkönnyítésék és lehetővé tegyék a kiemelt hozzáférés kezelésének integrálását az üzletmenet-folytonossági tervezésre és a reagálásra vonatkozó folyamatokba.
            5.2.   2. tevékenység – Az OPCW IKT-rendszerekkel való helyben telepített és felhőalapú rendszerintegrációra és -konfigurálásra irányuló testreszabott megoldások, valamint a kiemelt hozzáférés kezelésére irányuló megoldások megtervezése
            E tevékenység arra fókuszál, hogy ezt a támogató környezetet a helyben telepített és felhőalapú rendszereknek az OPCW IKT-rendszereibe való integrálására és konfigurálására vonatkozó testreszabott megoldássá alakítsák, valamint a kiemelt hozzáférés kezelésére vonatkozó megoldásokat alakítsanak ki. Ez várhatóan növeli az IKT-rendszerek infrastruktúrájának hatékonyságát, és a kritikus eszközök tekintetében a kiemelt hozzáférés kezelésére vonatkozó, olyan integrált rendszer kialakítását eredményezi, amely lehetővé teszi az elrettentést és az észlelést, és összhangban áll arányos, fenyegetésvadászatra irányuló képességekkel.
            5.3.   3. tevékenység – A kiemelt hozzáférés kezelésére irányuló megoldások bevezetése és tesztelése
            Ez a tevékenység a már megvalósított infrastruktúrára, valamint az integrációt és a konfigurációt az elméletből a gyakorlatba átültetni hivatott, a kiemelt hozzáférés kezelésére vonatkozó megoldásokra épül. Ehhez el kell végezni a rendszerek feltérképezését, profiljuk meghatározását, és be kell ágyazni őket a meglévő rendszerekbe, mindeközben figyelembe véve a kapcsolódó stratégiai és emberi tényezőket. Ezt követően részletes teszteléssel ellenőrizni és biztosítani kell a rendszer megbízható működését a bevezetésekor és azt követően (valamennyi új rendszer szigorú hitelesítést garantál a felhasználók és az eszközök tekintetében, biztosítja az információk megfelelő minősítését és védelmét, valamint az adatvesztés megelőzését szolgáló fejlett rendszer meglétét), ami lehetővé teszi az OPCW Titkársága számára, hogy a lehető legnagyobb mértékben azonosítsa és orvosolja a hiányosságokat.
            6.   Időtartam
            Az e projekten keresztül finanszírozott végrehajtás teljes becsült időtartama a megkezdéstől a lezárásig várhatóan 24 hónap.
            7.   Kedvezményezettek
            A projekt kedvezményezettjei az OPCW Technikai Titkárságának személyzete, a döntéshozatalért felelős szervek, a kisegítő testületek és a CWC végrehajtásában érdekelt felek lesznek, beleértve a részes államokat is.
            8.   Az Unió láthatósága
            Az OPCW észszerű biztonsági megfontolások mellett minden megfelelő intézkedést megtesz annak közismertté tétele érdekében, hogy e projektet az Unió finanszírozta.